“การบินไทย” เตรียมจัดเช่าเหมาลำ รับต่างชาติ 6 ปท. บินตรงเข้าภูเก็ต ช่วยกระตุ้นท่องเที่ยว
“การบินไทย” เตรียมจัดเช่าเหมาลำ รับต่างชาติ 6 ประเทศ บินตรงเข้าภูเก็ต ช่วยกระตุ้นท่องเที่ยว
“การบินไทย” เตรียมจัดเช่าเหมาลำ รับต่างชาติ 6 ประเทศ บินตรงเข้าภูเก็ต ช่วยกระตุ้นท่องเที่ยว
27 ส.ค. 2563

นายชาญศิลป์ ตรีนุชกร รักษาการแทนกรรมการผู้อำนวยการใหญ่ บริษัท การบินไทย จำกัด(มหาชน) หรือ THAI เปิดเผยว่า เพื่อเป็นการตอบสนองนโยบายภาครัฐที่จะส่งเสริมการท่องเที่ยวภายในประเทศ และร่วมฟื้นฟูอุตสาหกรรมท่องเที่ยว หลังจากสถานการณ์การแพร่ระบาดของโรคโควิด-19 เริ่มคลี่คลาย บริษัทฯ เตรียมความพร้อมจัดเที่ยวบินพิเศษเช่าเหมาลำบินตรงจาก 6 เส้นทางระหว่างประเทศ ได้แก่ เดนมาร์ก เยอรมนี อังกฤษ เกาหลี ญี่ปุ่น และฮ่องกง มายังภูเก็ต โดยแต่ละเส้นทางจะทำการบินประมาณเดือนละ 2 เที่ยวบิน
โดยการบินไทยพร้อมที่จะเพิ่มเที่ยวบินหากมีปริมาณความต้องการเดินทางของผู้โดยสารมากขึ้น คาดว่าจะเริ่มทำการบินประมาณปลายเดือน พ.ย.63 และยังมีแผนจะทำการบินตรงจากสาธารณรัฐประชาชนจีนสู่ภูเก็ตด้วย
ทั้งนี้ ในทุกเที่ยวบิน บริษัทฯ ได้ให้ความสำคัญด้านความปลอดภัยในสุขภาพของผู้โดยสารและพนักงานที่ปฏิบัติงานในการให้บริการผู้โดยสาร ด้วยการทำ Physical Distancing เริ่มตั้งแต่ขั้นตอน Check-in การตรวจรับบัตรโดยสาร รวมทั้งการบริการอาหารบนเครื่องบินในรูปแบบอาหารกล่อง เพื่อลดการสัมผัสระหว่างบุคคล ไปจนถึงขั้นตอนแบบเว้นระยะห่าง เพื่อหลีกเลี่ยงความแออัดขณะนำผู้โดยสารขึ้น-ลงจากเครื่องบิน
รวมทั้งให้พนักงานต้อนรับบนเครื่องบินปฏิบัติตามมาตรการความปลอดภัยอย่างเคร่งครัดขณะปฏิบัติหน้าที่บนเที่ยวบิน อาทิ สวมชุดป้องกัน สวมหน้ากากอนามัย และถุงมือ รวมทั้งคอยสังเกตอาการผู้โดยสารในระหว่างเที่ยวบิน นอกจากนี้ บริษัทฯ ยังได้ทำการอบพ่นสเปรย์ฆ่าเชื้อในอากาศยานและทำความสะอาดแบบ Deep Cleaning ทั้งในบริเวณห้องโดยสารและ ห้องนักบิน
นายชาญศิลป์ กล่าวว่า การบินไทยเป็นสายการบินแรกของประเทศไทยที่ได้รับตราสัญลักษณ์ SHA หรือ โครงการยกระดับอุตสาหกรรมท่องเที่ยวไทยมาตรฐานความปลอดภัยด้านสุขอนามัย (Amazing Thailand Safety &amp; Health Administration : SHA) ซึ่งเป็นโครงการความร่วมมือของกระทรวงสาธารณสุข กระทรวงการท่องเที่ยวและกีฬา การท่องเที่ยวแห่งประเทศไทย (ททท.) และภาคเอกชน เพื่อยกระดับ พัฒนาอุตสาหกรรมท่องเที่ยวไทย ทำให้นักท่องเที่ยวได้รับประสบการณ์ที่ดี มีความมั่นใจในความปลอดภัยด้านสุขอนามัย
นอกจากนี้ รอยัล ออร์คิด ฮอลิเดย์ หรือ ทัวร์เอื้องหลวง ยังเตรียมความพร้อมในการจัดโรงแรมในพื้นที่ที่รัฐกำหนดสำหรับนักท่องเที่ยว เพื่ออำนวยความสะดวกและเพิ่มทางเลือกให้ผู้โดยสารสามารถสำรองที่นั่งพร้อมโรงแรมในจังหวัดภูเก็ต ที่ผ่านการตรวจประเมิน ASQ (Alternative State Quarantine) จากกระทรวงสาธารณสุข และกระทรวงกลาโหม อาทิ โรงแรมอนันตรา ไม้ขาว ภูเก็ต วิลล่า เป็นต้น
อนึ่ง สมาชิก รอยัล ออร์คิด พลัส ของการบินไทย สามารถใช้ไมล์สะสมในอัตราพิเศษที่บริษัทฯ จะกำหนด เพื่อแลกบัตรโดยสารรางวัลสำหรับเดินทางในเที่ยวบินพิเศษเช่าเหมาลำดังกล่าว